Ɔsoɛfo a ɔhwɛ Ekuayɛ do, Okunyin Owusu Akoto Afriyie, dze too gua wɔ ne kasaa mu wɔ Sefwi Wiaso dɛ n’asoɛe no reyɛ nhyehyɛɛ dɛ wɔbɔtɔn ekuadze wɔ hɔn atsenae wɔ Nkran. Wɔbɛfa ekuadze no anaa edziban no efi ekuafo no ankasa hɔn nsamu na wɔdze akɔ akɔtɔn ama bo a adzetɔnfo no dze gu ndzɛmba no do no akɔ famu.
Okunyin Owusu Akoto Afriyie a ɔyɛ Soɛfo ma Edziban na Ekuayɛ Asoɛe no n’asɛm nye dɛ, “Yɛnye ekuafo no ribenya nkitahodzi a ɔbɛma yetum ayɛ nhyehyɛɛ a ɔbɔhwɛ dɛ yebesi fiadze wɔ hɛn Asoɛe no ne paado ama edziban a ofi ha (Sefwi Wiaso) mpo tsitsir, na yɛabɔ ho dawur beberee akyerɛ amansuon.”.
Ɔsoɛfo no n’asɛm nye dɛ edziban bo a akɔ sor no nnyɛ edziban a no ho ayɛ na bi, mbom adzetɔnfo no na wɔasoasoa no bo, ɔnye ndzɛmba binom a ɔkeka ho na wɔama aba no dɛm. Ɔkyerɛɛ mu dɛm dɛ sɛ asoɛe tum yɛ no dɛm a, bo a adzetɔnfo no dze soa ndzɛmba no bɔkɔ famu ma edziban no bo so aakɔ famu wɔ Nkran hɔ. Ɔsaa nsɛm yi edzi wɔ n’aprɔbɔ mu wɔ Atɔree Etsifi Mantɔw mu wɔ Ɔberɛfɛw 3, 2022 mu.
